ΓΡΑΠΤΗ ΕΡΩΤΗΣΗ E-0535/97 υποβολή: Cristiana Muscardini (NI) προς την Επιτροπή (20 Φεβρουαρίου 1997)

Θέμα: Υπηρεσία βιοΐατρικής έρευνας

Έχει επανειλημμένα επισημανθεί ότι η αδυναμία του «συστήματος έρευνας» εντός της Ευρωπαϊκής Ένωσης οφείλεται αφενός στην πολυκατάτμηση των πολιτικών για την έρευνα και thn εισέτι ελλιπή συνεργασία ανάμεσα στις ευρωπαϊκές χώρες με συνέπεια τα τεχνολογικά οφέλη για το παραγωγικό σύστημα να είναι ελάχιστα. Η κατάσταση αυτή συμβάλλει στο να αποκτά περισσότερη αξία το «ερευνητικό σύστημα» των ΗΠΑ και της Ιαπωνίας.

Στον τομέα της βιοϊατρικής έρευνας η κατάσταση που επικρατεί είναι ιδιαίτερα ενδεικτική. Πράγματι, δεν υφίστανται κοινοτικοί φορείς ειδικά επιφορτισμένοι με καθήκοντα συλλογής και διάδοσης πληροφοριών, προώθησης ανταλλαγών και διασποράς των αποτελεσμάτων των ερευνών ανάμεσα στα διάφορα υφιστάμενα ιδρύματα της Ευρωπαϊκής Ένωσης που να τα συνδέουν με τη βιοϋγειονομική βιομηχανία για την επί ίσοις όροις αντιμετώπιση των μεγάλων πολυεθνικών των ΗΠΑ και της Ιαπωνίας. Σήμερα το 65% των ευρεσιτεχνιών στον τομέα της βιοτεχνολογίας είναι αμερικανικές και μόνο το 15% ανήκουν στην Ευρωπαϊκή Ένωση.

Σε ό,τι αφορά τον συγκεκριμένο τομέα της βιοϊατρικής έρευνας:

1. Θα μπορούσε άραγε η Επιτροπή να διατυπώσει την άποψή της όσον αφορά την έλλειψη συντονισμού στον τομέα της έρευνας εντός της Ένωσης και τη μειωμένη ικανότητά της να παράγει ευρεσιτεχνίες;

2. Δεν θεωρεί σκόπιμο και πρόσφορο η Επιτροπή να προτείνει τη σύσταση μιας Υπηρεσίας αντίστοιχης εκείνης που ιδρύθηκε για την υγεία και την ασφάλεια στους χώρους εργασίας και την αξιοποίηση των ιατρικών ιδιοσκευασμάτων (Μπιλμπάο και Λονδίνο) προκειμένου να συνδεθούν τα ιδρύματα βιοϊατρικής έρευνας, να συλλεγούν, επεξεργασθούν και αναλυθούν τα τεχνικά και διαχειριστικά επιστημονικά δεδομένα τα οποία, κατάλληλα συνδυασμένα, να διατίθενται κατά τρόπον αλληλεπιδραστικό και με πολλαπλά μέσα στα ίδια τα ιδρύματα, αποφεύγοντας τους συχνούς διπλασιασμούς στην έρευνα, προωθώντας τον στόχο του «ποιοτικού ελέγχου» και παρέχοντας μια τεχνικο-επιστημονική γνώμη στον ευρωπαίο νομοθέτη;

Απάντηση της κ. Cresson εξ ονόματος της Επιτροπής (11 Απριλίου 1997)

1. Ο συντονισμός των εθνικών πολιτικών ΕΤΑ εναπόκειται κατ'αρχήν στην αρμοδιότητα των κρατών μελών. Ωστόσο, η Κοινότητα μέσω των αλλεπάλληλων προγραμμάτων έρευνας, κατόρθωσε να συμβάλει σημαντικά στον συντονισμό μέσω των αλλεπάλληλων προγραμμάτων έρευνας στον τομέα της βιοϊατρικής και της υγείας. Κατέστη δυνατό να συγκροτηθούν άνω των 700 δικτύων έρευνας, στο πλαίσιο των οποίων επιτελείται στενή συνεργασία ομάδων ερευνητών ανεξαρτήτως συνόρων. Η Επιτροπή δεν συμμερίζεται την άποψη του Αξιότιμου Μέλους σχετικά με την έλλειψη συντονισμού στον τομέα της βιοϊατρικής έρευνας εντός της Κοινότητας.

Η Επιτροπή, όπως άλλωστε και το Αξιότιμο Μέλος, διαπιστώνει ωστόσο ότι είναι ανεπαρκείς στην Ευρώπη οι καινοτομίες. Για να βελτιωθεί η κατάσταση εν προκειμένω η πρώτη ενέργεια της Επιτροπής ήταν να παρουσιάσει το 1995 την «Πράσινη Βίβλο για την καινοτομία». Εν συνεχεία η Επιτροπή εκπόνησε το «Πρώτο σχέδιο δράσης για την καινοτομία στην Ευρώπη» ((COM (96) 589. )), το οποίο παρουσίασε στις 20 Νοεμβρίου 1996 και επί του παρόντος συζητείται στο Κοινοβούλιο και το Συμβούλιο.

2. Χωρίς να αποκλείεται εκ των προτέρων η δυνατότητα των εξειδικευμένων οργανισμών και ανεξαρτήτως από το θέμα της νομικής αρμοδιότητας, η Επιτροπή δεν προβλέπει να προτείνει την δημιουργία οργανισμού για τον συντονισμό των βιοϊατρικών ινστιτούτων. Ο συντονισμός της βιοϊατρικής έρευνας επιτελείται μέχρις ορισμένο βαθμό μέσω των προγραμμάτων κοινοτικής έρευνας. Όσον αφορά τα μέσα για την προώθηση της καινοτομίας καλείται το Αξιότιμο Μέλος να ανατρέξει στο «Πρώτο σχέδιο δράσης για την καινοτομία στην Ευρώπη».